Det sendte chokbølger hos både fans, spillere og Astralis selv, da deres unge stjerne Markus Kjærbye skiftede til det FCK-ejede, danske Counter Strike-hold, North.

Nu har Astralis så fundet deres erstatning i form af 19-årige Emil 'Magisk' Reif, der er en af de mest talentfulde danske spillere i øjeblikket. Han har hidtil repræsenteret det amerikanske hold OpTic Gaming, men nu har Danmarks bedste Counter Strike-hold købt ham fri, og dermed kan han tiltræde holdet omgående.

Øverst i artiklen kan du se Astralis præsentere deres nye spiller, Emil 'Magisk' Reif.

»Siden jeg hørte om interessen fra Astralis har jeg ikke været et sekund i tvivl om, hvor jeg vil være de kommende år. Det er ikke bare Danmarks klart bedste og et af verdens bedste hold, men hele organisationen omkring Astralis og RFRSH er på et niveau, der overgår det meste andet i vores verden,« fortæller Emil “Magisk” Reif i en pressemeddelelse.

Foto: RFRSH Entertainment Vis mere Foto: RFRSH Entertainment

Astralis’ træner, Danny “Zonic” Sørensen, fortæller også, at han er meget tilfreds med signingen.

»Emil er en af de mest talentfulde spillere i verden, og udover at være en super sympatisk fyr, passer han også spillemæssigt perfekt ind i den måde, vi gerne vil spille i Astralis. Han har allerede bevist, han kan levere på allerhøjeste plan og jeg er sikker på, han vil udvikle sig endnu mere i de rammer, vi arbejder under i Astralis. Han har potentiale til at blive en af de allerbedste i verden, og det bliver han hos os, hvis vi gør tingene rigtigt.«

Hverken OpTic Gaming eller Astralis har meldt ud, hvad det danske hold har punget ud med, men ifølge e-sportsmediet Dust2.dk har det kostet Astralis 150.000 dollars svarende til lige over 900.000 danske kroner at købe det danske talent fri.